„**Sétálj, gyalogolj, bringázz! Kulturális örökségtúrák” a Nemzeti Kulturális Alap megalapításának jubileumi évében**

A TÚRASOROZAT ÜNNEPÉLYES MEGNYITÓJA A Diósgyőri várban

**Sétálj, gyalogolj, bringázz! több mint egy hónapon át, a Múzeumok Őszi Fesztiválja keretében október 1. és november 11. között, „Kulturális örökségtúrák” örökségi helyszínről-helyszínre, 2,5 és 25 km távon, muzeális intézmények, levéltárak és könyvtárak szervezésében. Túrázz és játsz: töltsd le az applikációt, gyűjtsd a pontokat, ünnepeld velünk a Nemzeti Kulturális Alap 25 éves jubileumát.**

**A Nemzeti Kulturális Alap 2018-ban ünnepli megalakulásának 25. évfordulóját. A szeptember 23. és október 17. között *25 év, 25 nap, 25 esemény* címmel zajló ünnepi fesztiválon az NKA valamennyi kollégiuma önálló programmal ünnepel, melyek Budapest mellett az ország különböző kis- és nagyvárosaiban valósulnak meg, de több eseménynek is határon túli település ad otthont. A programsorozat – mely a Családok Évéhez is kapcsolódik – célja, hogy minél szélesebb körben bemutassa az NKA tevékenységét és eredményeit, valamint a kulturális élet azon területeit, ahol az Alap működésének köszönhetően maradandó értékek, alkotások, művek születhettek és születnek ma is.**

A Múzeumok Őszi Fesztiválja kiemelt, **Sétálj, gyalogolj, bringázz velünk! – Örökségi barangolások** témájával olyan programok felkarolására törekszik, melyek ráirányítják a figyelmet Európa, s ezen belül hazánk gazdag és sokszínű kulturális örökségére, helyi értékeink megóvásának szükségességére.

A Közgyűjtemények Kollégiuma a Nemzeti Kulturális Alap megalapításának 25. évfordulója alkalmából megrendezendő „25 év, 25 nap, 25 esemény” címet viselő programsorozathoz kapcsolódva a Szabadtéri Néprajzi Múzeum Múzeumi Oktatási és Módszertani Központ (MOKK) szervezésében 2018. október 1. és november 11. között meghirdetésre került a „Sétálj, gyalogolj, bringázz! – Kulturális örökségtúrák című programtematika. A tematikához **muzeális intézmények, levéltárak és könyvtárak kapcsolódhattak kulturális örökségtúrák megtervezésével és lebonyolításával**. A **Kulturális örökségtúrák** program keretében 25 km-es gyalogos és kerékpáros túrákat és 2,5 kilométeres sétákat szervezünk, amelyek a Múzeumok Őszi Fesztiválja időszakában teljesíthetőek egyénileg, baráti vagy munkahelyi közösségek közös programjaként és a családi kirándulások keretében egyaránt. A programmal erősíteni kívánjuk a múzeumok, könyvtárak, levéltárak és kulturális örökségi helyszínek és településük kapcsolatrendszerét, a helyi múltról szóló ismeretek élményszerű és egyben egészségtudatos bővítését. A túrák különböző kulturális örökségi helyszíneket érintenek, lehetőség szerint az NKA által nyújtott támogatásban részesült intézményeket is.

A **túrák útvonalát a rendezvénysorozatba bekapcsolódó intézmények önállóan alakították ki**. A helyszínek kiválasztásánál fontos szempont volt, hogy az intézmény kulturális örökségi helyszínként látogatható legyen, múzeumok, levéltárak, könyvtárak esetében a kulturális örökség rájuk legjellemzőbb elemei (az épület belső terei, kiállításai) megtekinthetőek legyenek a túrázók számára ingyenesen vagy kedvezményes belépővel az intézmény által megadott nyitvatartási időben. A Múzeumi Oktatási és Módszertani Központ által **javasolt időpontja** ezeknek a programoknak **2018. október 14.,** vasárnap, így a túrasorozat ünnepi eseményére is ezen a napon Miskolcon a Diósgyőri várban kerül sor 10 órától. A Diósgyőri várral közösen egy sajtónyilvános bemutatót is megrendezünk, ahol a bárki, aki kedvet érez, kipróbálhatja a túrákat és a pontgyűjtést. Természetesen továbbra is, a Múzeumok Őszi Fesztiválja teljes ideje alatt (2018. október 1 – november 11. között) leszek ilyen jellegű programok.

A túraútvonalakkal kapcsolatos információk (túra neve, hosszúsága, kezdő és végpontja, túra állomásai fotóval és az ezek meglátogatásával gyűjthető pontszám, az ezekhez kapcsolódó érdekességekkel, vezetett túra esetén a találkozási pont és indulási idő, felelős munkatárs) elérhetők a Múzeumok Őszi Fesztiválja hivatalos honlapján, www.oszifesztival.hu oldalon. Emellett a Múzeumok Őszi Fesztiválja applikációján, mely a Magyar Tudományos Akadémia Számítástechnikai és Automatizálási Kutatóintézet által fejlesztett EVENT@HAND MÖF ingyenes és offline mobil alkalmazás is segíti az eligazodást és a játékot.

A túrákhoz kapcsolódik egy **„Gyűjtsd a km-eket és a pontokat! Ünnepeljük együtt az NKA-t!”** mottójú játék, melynek során a túrapontokat meglátogató túrázók pontokat gyűjthetnek online applikáció vagy offline felületek (a Múzeumok Őszi Fesztiválja programfüzet középső lapja) segítségével, és legalább 25 pont összegyűjtésével egy nyereményjátékban vehetnek részt.

Az NKA25 fesztivál további programjai az nka.hu oldalon, valamint a facebook.com/nemzetikulturalisalap oldalon olvashatók.

A Nemzeti Kulturális Alap a rendszerváltozás utáni hazai kultúrafinanszírozás talán legmeghatározóbb intézménye lett, amely 2018-ben ünnepli negyedszázados születésnapját. Az eltelt 25 év alatt az NKA a kulturális élet valamennyi területén megkerülhetetlen szereplővé vált, legyen szó könyvkiadásról, színházról, táncról, képzőművészetről, zenéről, szépirodalomról, fotóról vagy éppen építészetről, örökségvédelemről, közművelődésről. Az NKA bizottságában és kollégiumaiban a magyar kulturális élet meghatározó szereplői és jelentős alkotói ülnek, az ő javaslataik alapján hozza meg az Alap forráselosztásra vonatkozó döntéseit. Az NKA az elmúlt 25 évben számos ismert és kevésbé ismert előadót, művészt, alkotót támogatott, akik épp e támogatásoknak köszönhetően váltak országszerte ismertté.